钦定古今图书集成/理学汇编/学行典/第293卷 > 晏子 > 《问下》
## 钦定古今图书集成/理学汇编/学行典/第293卷 > 晏子 > 《问下》

叔向问《晏子》曰：“啬吝爱之于行何如？”晏子对曰：“啬者，
君子之道；吝爱者，小人之行也。”叔向曰：“何谓也？”晏子
曰：“称财多寡而节用之，富无金藏，贫不假贷，谓之啬；
积多不能分人，而厚自养，谓之吝；不能分人，又不能
自养，谓之爱。故夫啬者，君子之道；吝爱者，小人之行
也。”

叔向问《晏子》曰：“君子之大义何若？”晏子对曰：“君子之
大义，和调而不缘，溪盎而不苛，庄敬而不狡，和柔而
不铨，刻廉而不刿，行精而不以明污，齐尚而不以遗
罢，富贵不傲物，贫穷不易行，尊贤而不退不肖。此君
子之大义也。”